Amnesty International Mga Biktima ng Wheel of Torture Ika-28 ng Enero taong 2014 nang unang ibinunyag ng Commission on Human Rights (CHR) ang isang secret detention facility sa Laguna kung saan tinorture at inabuso ang mahigit sa 40 bilanggo. Isang roleta ang natagpuan sa safehouse kung saan nakasulat ang iba't ibang paraan ng pagpapahirap tulad ng "Pac-man" (pambubugbog) at "paniki" (pagbitin ng patiwarik). Sa tulong ng CHR, nagsampa ng reklamo sa mga prosecutors ng Department of Justice (DOJ) ang 23 biktima laban sa 10 mga pulis. Kasalukuyang naghihintay ang mga biktima ng resolusyon kung may basehan ba na sampahan ng kriminal na kaso ng torture sa korte ang mga pulis. Sa sampung pulis na sangkot, 4 ang tinanggal sa serbisyo, 1 ang nademote habang 5 naman ang napawalang-sala sa administratibong pag-imbestiga ng PNP (25 August 2014 Memorandum of PNP 4-A Regional Director). Isang taon matapos mailantad ang tinaguriang "Wheel of Torture", binalikan ng Amnesty International noong 2015 ang mga kwento ng ilan sa mga naging biktima, na karamihan ay nakakulong pa rin si iba't ibang kulungan sa Laguna. Ito ang mga kwento nina Hector, Teresita (hindi tunay na pangalan) at Tomas (hindi tunay na pangalan). Lahat sila nakapiit pa rin at nahaharap sa kasong illegal trafficking and possession of drugs. Lahat sila iginigiit na wala silang kasalanan. Si Hector, 49, dating nagtatrabaho bilang finishing carpenter. May tatlong anak, inaresto sya noong ika-8 ng Disyembre 2013. Nakamotor ako noon, papauwi na nang pinatigil ako. Akala ko checkpoint lang, kaya ipinila ko yung motor, pag-menor, hinawakan agad yung mga braso ko, isa sa kanan, isa sa kaliwa. "Ayan, " hinila ako, natumba ang motor. "Ano ba ang kasalanan ko? Ano ba ito?" sabi ko. Sa checkpoint supposed to be magpapakita lang ng ID, pero ito hinablot ako, malay ko ba kung agaw-motor lang sila. "Ikaw ba si Jojo?" tanong nila, tapos sabi ko "ako" (palayaw ko yun). Tapos, bigla na lang akong pinosasan, tinumba sa kalsada, tinapakan ako nung isa sa leeg. Tapos, para akong baboy na sinalaksak pasubsob sa van. Tapos, initsa nila yung motor sa loob,
nakapatong sa akin, mainit pa yung motor tapos tumapon na yung mga grasa sa pantalon ko. Ituro ko daw si "Kalbo" at sabihin kung nasaan siya. Hindi ko kilala yung "Kalbo" na yun, at habang nagdedeny ako ayun na: "maingay ka" sabi nung isa. Sipa, suntok, tinapakan nung isa yung mukha ko tapos sabay tutok ng baril. "Tapusin na natin ito, malapit naman ang basurahan," sabi nung isa. Hindi ko alam na pulis sila. Akala ko masa-salvage na ako. Nakadagan sa akin ang motor ko habang may nakatapak sa mukha ko at umaandar ang van. Inaantay ko na lang ang putok ng baril nun. Dinala nila ako sa St. Francis (village, andoon yung secret detention center). Pagbaba sa akin, nakita ko, may tinatagay silang alak. Lahat, nakasibilyan. Pagpasok sa akin dun sa bahay sa St. Francis, sabi aminin ko daw kung sino at nasaan si "Kalbo" at si "Gomer". Sinasagot ko sila "ano baa ng gagawin niyo sa akin?" Nakulitan siguro sa akin kaya ayun. Inangat itong ulo ko, binanatan ako ng suntok sa dibidb, tapos binayo ng barrel ng armalite - yung dulong bakal - yung dibdib ko. Maga talaga yung dibdib ko pagkatapos nun. Tapos, sabi nung isa, magwe-welding daw siya. Kukuryentehin na pala ako. Nakatakip ng bonnet yung mata ko nun - pero yun yung pangBaguio - yung pag na-stretch may mga makikita ka. Nakita ko yung nag-spark yung kuryente. Tapos pinaupo nila ako dun sa parang higaan. Tapos yung wire ng kuryente, nilagay dun sa posas kong bakal. Lipad ako sa lakas. Hanggang tumama yung mukha ko sa may pader. Tapos tawa silang lahat. Pinagtatawanan nila ako. Sa posas tinama yung kuryente. Ilang beses. Nakainom ata sila - amoy alak doon. Kinabukasan, "asan na yung bago" sabi nung isa. Mga alas-otso nun. Di na ako makatayo. Inalalayan ako nung ibang mga nakakulong tapos nilabas. Dun ko pa lang nalamang pulis pala sila. May signboard pala doon, Provincial Intelligence Branch. Sabay hinila ako nung isa sa mga pulis sa sando (sa likod), tapos sinakluban. "Tignan natin ang kapalaran mo, matigas ka e" sabi sa akin. Tapos, ginamit nila yung roleta. Inikot. Tumama sa 30 seconds Pacquiao. Pinatikman ako. Tukod, suntok, lahat, pasa-pasa. Bugbog. Lumong-lumo yung katawan ko. Pinagpasapasahan ako, minsan may magkasabay. Pagsuntok ng isa, may sasalong isa, para akong laruan, bola o punching bag. Saan ka pumaling may suntok, bayo at siko. Halos mabingi ako dahil sa tenga at ulo ako tinira nung isa. Tapos hinila ako, pina-headstand, hinawakan yung paa ko para nakatusok ulo. Tapos, habang nakaganun, pinagsusuntok yung tiyan ko. Wala na, hihintay ko na lang na barilin nila ako. Halos wala nang ulirat. Gulay na ako. Nung makita nilang lugmok ako sa sulok, binuhat nila ako, tapos kuryente na naman. Halos wala na akong ulirat. ... [ilang araw din bago ininquest] Nung ma-nquest ako, agad kong sinabi ko sa abogado. Nagmakaawa ako na ilipat ako sa San Pedro Laguna. Umiyak ako, nagmakaawa ako dahil kako tinotorture kami doon. Kaya nagka-leakage. Kita rin naman niyang marami akong tama. Tapos minura-mura ako nung mga pulis nung binalik ako sa St. Francis. "Mr. Waiver" ang tinawag sa akin dahil
pinapirma ako ni attorney ng salaysay. Pagkatapos nun, lima kaming nilipat sa lockup mula doon sa safe house. Nung lumabas yung kuwento naming sa balita, nung nagpunta na ang CHR sa safe house, pinuntahan kami nung mga pulis sa lockup. Pinagmumura kami. Dinouble padlock at nilagyan ng malaking chain nung jail guard ang selda namin para hindi kami dukutin nung mga pulis. ... Pagkatapos nung sa akin, alam kong ginamit pa po yung roleta. Maliit lang naman yung bahay kulungan - naririnig kapag ginagamit nila. ... Ngayon, may mga natira pa rin sa mga tama ko. Itong likod ko (lower back), yan yung pinuruhan ng pinuruhan nung steel bat saka mga sipa nila. Tuwing gabi, kumikirot ito, sobrang sakit na kailangan kong tumayo at mag-lakadlakad sa madaling araw. Napapaihi nga ako sa salawal ko dahil sa sakit, di ko napipigilan. ... Gusto ko lang naman umusad yung kaso ko (drugs). Tapos makulong din sila dito. Kahit naman may ginawa o wala, tao pa rin ako. May karapatan. Pero kinuhaan nila ng dignidad. Si Teresita, 29, dating nagtitinda ng damit at tsinelas. May 3 anak. Inaresto ako noong November 6, 2013 at kinasuhan ng 5-11 [illegal trafficking and possession of drugs and illegal possession of drugs apparatus]. First time ko maaresto. Kasama ko ang kaibigan ko sa isang eskinita malapit sa bahay namin sa Cuyab, Laguna nang hinarang kami ng 2 tao nakasibilyan. Yung isa, nagpakilala na police. Yung isa asset. Ako raw ay nagbebenta ng droga at may sinasabing pangalan na di ko naman kilala. Tumawag po sila ng back-up. Binatukan ako. Dinala ako sa PIB. Kinuha nila motor ko, mga alahas at pera (mga PhP6,800 ang halaga). May binabanggit silang mga matataas na tao
na di ko kilala. Nagsusupply daw ng droga. Hinataw nila ng tuwalyang basa ang mukha ko. May latay sa noo ko, lumabas ito sa medical exam ng CHR. Sinapak din nila ako sa mukha sa may panga. Hahatawin sana ako ng steel bat pero may umawat dahil babae daw ako. Yung mga ibang nahuli, nakita ko na ginamit ang roleta sa kanila. Pinaikot ang roleta tapos 30 seconds binugbog yung isang nakakulong. Basta mapagtripan lang. Ako lang ang nandoon na babae sa kubo. Kakilala ko raw ang mga nagtutulak. Yung lugar po namin, talamak talaga ang bentahan ng droga. Marami nagbago mula nang makulong ako. Baby pa lang ang pangatlong anak ko nang makulong ako - tatlong buwan pa lang siya noon. Andun sila sa mga magulang ko. Noong Pasko lang ako dinalaw kasi sobrang layo po nila. Imbis na ipamasahe, igagatas na lang. Pinakamabigat yung pagbintangan ng hindi ko naman ginawa. Yung sugat naghihilom, pero ngayon lang po ako nakulong. Hindi ko naman talaga ginawa. Kaya ko inilaban, di lang para sa akin, kundi para sa iba na rin, gusto ko na matanggal sa trabaho ang mga may gawa nito at wag na mangyari uli. Si Tomas, 39, dating nag-aalaga ng mga manok at may dalawang anak. Inaresto noong ika-17 ng Oktubre 2013. Nagtutulak daw ako ng shabu. Nung hinuli ako, kasama ko noon yung pamangkin ko. Bibili sana kami ng patuka ng manok, Tanghali noon, bigla akong kinaray ng dalawang lalaki. Nakasibilyan. Pinosasan ako, tapos isinakay sa motor. Sinama ako sa safe house, kakausapin daw nila. Pati pamangkin ko dinala rin pero pinalaya din nila agad. Pagdating sa safehouse, nakita ko may mga baril sila, pero walang naka-uniporme. Minsan lang may nakita rin akong naka uniporme. Binaba ako sa motor, kinasuhan nila ng 5-11 [illegal trafficking and possession of drugs and illegal possession of drugs apparatus], pinakita ang isang pakete
ng shabu. May hinahanap sila si "Boots" - tinanong nila kung ano ang alam ko dito. Hindi ko kilala yung "Boots". Lahat yung makikita mo sa roleta, ginawa sa akin yan. Binugbog ako-- sa dibdib, sa likod, magdamag mula hapon hanggang madaling araw. Hinahataw ng steel bat sa hita at sa paa. Tadyak. Pinaluhod ako sa isang bangko, tapos dun hinataw ng steel bat. Hinataw ako sa hita. Ibinitin din nila ako sa rehas, yung tinatawag na 'paniki'. Kinuryente nila ako. Pinaliguan ng tubig na may yelo. Kinuryente ako dito sa tenga, sa katawan, tapos ginamitan ng pliers yung mga daliri ng paa ko. Pinainom nila ako ng maraming tubig, hinaluan yun ng tae ng aso tapos nilagay sa malaking yellow na Tupperware, yung lagayan ng spaghetti. Tapos yun ang pinaubos sa akin. Tapos binuhat ako ng dalawang tao tapos binalibag. Ilang beses pinalo ako ng baril sa ulo. Mga lasing po sila - nagtitrip sila. Pag hindi ko masagot mga tanong nila, bugbog ulit. Takot na takot ako. Doon sa inilagi ko doon, para akong nagkaphobia tuwing iinom sila. Kasi pag nakainom na, maglalabas na ng preso. Maga po ang mga paa, kamay at katawan ko noon. Tatlong buwan po akong kinulong nila doon sa PIB.